Mette Frederiksen (S), 2011-04-26:
Først og fremmest tak til ministeren for besvarelsen.
Men ministeren har ret i, at FN's Børnekomité både udtrykte ris og ros, heldigvis.
I FN-rapporten fremhæves både Barnets Reform og forældreansvarsloven som positive fremskridt.
Og det er godt, synes jeg, at få bekræftet, at store, gennemgribende reformer på børneområdet giver genlyd ikke alene i børnenes liv, men også i FN.
Selv om det allerede nu er nødvendigt med en revision af forældreansvarsloven, skal et af de vigtige principper, som er slået fast her i Folketinget, om barnets ret til begge forældre fortsat gøres gældende.
Men desværre er lovgivningen i Danmark jo ikke god nok på alle områder.
Børn mangler ordentlige råd og vejledning, når det gælder klageadgang ved omsorgssvigt; børn risikerer i Danmark at sidde fængslet side om side med voksne indsatte i vores fængsler; der er stadig væk børn, der udsættes for vold; som ministeren også var inde på, er der alt, alt for mange børn, der vokser op i fattigdom.
I oppositionen har vi derfor læst Børnekomiteens anbefalinger med stor interesse, og vi håber på, at vi her i Folketinget vil imødekomme den kritik, der også er indeholdt i anbefalingerne.
Vi har rejst forespørgselsdebatten i dag ikke kun for at debattere, men også for at få konkrete initiativer på bordet.
Der bliver jeg altså nødt til at sige, at nedsættelse af en række forskellige udvalg i vores øjne ikke modsvarer de udfordringer, vi står over for.
Først og fremmest er der den stigende fattigdom blandt børn og deres familier.
Vi ved, at fattigdom stigmatiserer og marginaliserer.
Fattigdommen rammer især børnene hårdt, både i forhold til deres sociale liv og ved tab af de muligheder, som andre børn har.
Fattigdommen er steget voldsomt, siden VKO tiltrådte i 2001.
Mere end 50.000 børn lever i dag i relativ fattigdom, det er alt for mange.
Så er der børns manglende muligheder for at få klageadgang og få hjælp, hvis ikke de har det godt.
Hvis børn i dag skal have hjælp af offentlige myndigheder, skal de finde vej i en sand labyrint af forskellige instanser.
Der er Ankestyrelsen, der er de sociale nævn, der er deres hjemlige kommunalbestyrelser, der er Folketingets ombudsmand – for nu at nævne nogle af dem.
Der er den kriminelle lavalder, som nu er sænket til 14 år.
Ud over at det i vores øjne er dybt problematisk, at børn sammenlignes med voksne, når det gælder kriminalitet, er der jo altså også nu en risiko for, at børn anbringes i fængselssystemet sammen med voksne.
Hertil kommer problemer med isolationsfængsling og lange varetægtsfængslinger også af meget, meget unge mennesker.
Så er der børnenes vilkår i asylcentrene og børn, der udsættes for vold; der er handel med børn; der er de økonomiske forudsætninger, eller skal jeg sige mangel på samme, for anbringelsesområdet; og der er til stadighed en manglende opmærksomhed omkring Børnekommissionen i det hele taget – for slet ikke at tale om de omfattende besparelser overalt i landets kommuner.
Der er tale om store nedskæringer; nedskæringer, der rammer den almindelige hverdag i vuggestuerne, børnehaverne og skolerne og dermed meget store børnegrupper.
Der er ingen tvivl om, at vi i Danmark er nået langt, når det gælder børns rettigheder og muligheder.
Langt de fleste danske børn har det godt, de trives, og de har både forældre og et samfund, der passer på dem.
Men så heldige er de ikke alle sammen.
De børn fortjener, hver og en, at blive set, og de fortjener at blive hørt.
De fortjener, at vi passer ordentligt på dem som samfund, og derfor er det i vores øjne nødvendigt ikke alene at debattere forholdene, men også at igangsætte konkrete initiativer.
Vi har i dag spurgt regeringen til deres konkrete initiativer; der var ikke mange.
Vi vil gerne i oppositionen sætte os i spidsen for en meget mere ambitiøs børneplan, som både handler om at få hævet den kriminelle lavalder og få sikret ordentlige livsbetingelser for alle vores børn.
Det er derfor, vi har rejst forespørgselsdebatten, og jeg skal på vegne af oppositionen foreslå følgende: Forslag til vedtagelse »Idet Folketinget konstaterer, at FN's Børnekomité i sin afrapportering til den danske regering har udtrykt bekymring på en række områder og beskrevet en række anbefalinger til styrkelse af børns rettigheder og vilkår, opfordres regeringen til at igangsætte følgende initiativer: - hævelse af den kriminelle lavalder, således at børn ikke fejlagtigt sidestilles med voksne, når det gælder kriminalitet, og således sikre, at intet barn anbringes i det almindelige fængselssystem sammen med voksne - afskaffe de meget lave sociale ydelser og på anden vis – bl.a. ved en mere aktiv beskæftigelsespolitik – bekæmpe den stigende fattigdom, som især rammer børn meget hårdt